## L’aeroport de Castelló acollirà un operatiu xàrter per a desplaçar prop de mil representants del sector ceràmic a la fira Cersaie de Bolonya

*** L’operatiu tindrà lloc entre el 22 i el 27 de setembre i mobilitzarà 2.000 passatgers entre vols d’anada i de tornada
* El conseller Vicente Martínez Mus destaca l’objectiu de l’aeroport de contribuir a la internacionalització del teixit productiu de Castelló**

L’aeroport de Castelló acollirà entre el 22 i 27 de setembre una operativa xàrter per al trasllat d’un miler representants del sector ceràmic a la fira Cersaie de Bolonya. Els deu vols programats d’anada i tornada desplaçaran prop de dos mil passatgers.

El conseller de Medi Ambient, Infraestructures i Territori, Vicente Martínez Mus, ha explicat que l’aeroport de Castelló acollirà per segon any consecutiu l’operativa especial de Cersaie, que en este exercici mobilitzarà més passatgers que en 2023.

El conseller ha manifestat la seua satisfacció amb què l’aeroport de Castelló “preste servici a un sector emblemàtic com el ceràmic, canalitzant els trasllats de les delegacions comercials que viatgen a Bolonya per a participar en Cersaie, la fira més important del món en el seu àmbit”.

Martínez Mus ha destacat els objectius de l’aeroport “de contribuir a la internacionalització del teixit productiu de la província i exercir d’aliat de l’empresariat”.

L’operativa, organitzada pels operadors Viajes El Corte Inglés, BCD Travel i Nautalia, consta de cinc vols d’anada i cinc de tornada. Els d’anada estan previstos el diumenge 22 de setembre i els de tornada, entre els dies 26 i 27.

L’aeroport de Castelló disposarà els mitjans necessaris per a atendre els pics de passatgers associats dels vols de Cersaie, que se sumaran als diversos vols regulars programats.

Fecha: 15/09/2024